Anɛ Adesahi Ma Kpata Zugba a Hɛ Mi Lo?\nKANE NGƐ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Dutch Efik English Estonian Ewe Finnish French Ga Georgian German Greek Guarani Haitian Creole Hebrew Hiligaynon Hmong (White) Hungarian Igbo Iloko Indonesian Italian Japanese Kazakh Kikaonde Kikongo Kikuyu Kiluba Kimbundu Kinyarwanda Kirghiz Kirundi Kisi Kisonge Kongo Korean Krio Kwangali Kwanyama Lingala Lithuanian Luganda Luo Macedonian Malagasy Maltese Maya Mazatec (Huautla) Mongolian Moore Nepali Norwegian Nyaneka Nzema Ossetian Otetela Papiamento (Aruba) Papiamento (Curaçao) Persian Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spania Sranantongo Swahili Swahili (Congo) Swedish Tagalog Tatar Thai Tigrinya Tshiluba Tsonga Turkish Twi Ukrainian Umbundu Venda Vietnamese Wayuunaiki Xhosa Yoruba Zande Zulu\n‘Yi nɔhi baa, nɛ a beɔ kɛ yaa. Se zugba a lɛɛ, bɔ nɛ e ngɛ ɔ, jã kɛ̃ e ngɛ; jã kɛ̃ lɛ e maa hi kɛ maa ya neneene.’—MATSƐ SALOMO, MAA PEE JEHA 1,000 LOKO A FƆ KRISTO *\nBaiblo ngmalɔ nɛ ɔ nɛ hi si blema a yɔse kaa adesa wami se kɛ we, se zugba a lɛɛ e ngɛ daa. Ngɛ anɔkuale mi ɔ, jeha akpehi abɔ ji nɛ ɔ, yi nɔhi ba, nɛ a be kɛ ho, se zugba a ngɛ, nɛ adesahi ngɛ nɔ kɛ ba si mwɔnɛ ɔ.\nJe ɔ tsake kulaa kɛ je Je Mi Ta enyɔne ɔ se. Ngɛ jeha 70 loo nɔ́ ji nɛ ɔ, adesahi ya hɛ mi wawɛɛ ngɛ klamahi a he nile mi. A pee klamahi nɛ a kɛ hiaa blɔ, klamahi nɛ a kɛ sɛɛ ní, kɛ kɔmpiuta klama kpahi, nɛ enɛ ɔmɛ tsuo ha nɛ sika sanehi tsake kulaa. Níhi a mi hi ha nihi babauu. Jehanɛ hu, e piɛɛ bɔɔ nɛ adesahi a yibɔ maa bɔ he totoe etɛ.\nSe hɛ mi yami nɛ ɔ tsuo ha nɛ a puɛ níhi fuu ngɛ zugba a nɔ. Adesahi a ní peepee ngɛ zugba a puɛe, nɛ lɔ ɔ ma ha nɛ e be kɛe nɛ níhi nɛ haa nɛ wami nyɛɔ hii zugba a nɔ ɔ be ní tsue saminya. Je mi si kpali komɛ susu kaa, maa pee jeha lafa ji nɛ ɔ, adesahi a ní peepee ha nɛ zugba a tsake kulaa.\nBaiblo ɔ gba kɛ fɔ si kaa be maa ba nɛ adesahi ma ‘kpata zugba a hɛ mi.’ (Kpojemi 11:18) Nihi hlaa kaa a maa le ke ji wa ngɛ jamɛ a be ɔ mi. Jije níhi ma puɛ kɛ ya su? Anɛ nɔ́ ko be hie peemi ngɛ he lo? Ngɛ anɔkuale mi ɔ, anɛ adesahi ma kpata zugba a hɛ mi lo?\nANƐ NƆ́ KO BE HIE PEEMI NGƐ HE LO?\nAnɛ zugba a ma puɛ nɛ e be hie dlami lo? Je mi si kpali komɛ susu kaa e he maa wa kaa a maa tsɔɔ nɔ́ nɛ maa je kɔɔhiɔ mi tsakemi mi kɛ ba. Enɛ ɔ he ɔ, a ngɛ gbeye yee kaa kɔɔhiɔ mi tsakemi nɛ a hyɛ we blɔ ɔ ma ha nɛ oslaahi maa ba.\nKaa nɔ hyɛmi nɔ́ ɔ, mo susu ais nɛ ha wo ɔ hɛ mi ngɛ hehi komɛ ɔ he nɛ o hyɛ. Ni komɛ he ye kaa bɔ nɛ je mi ngɛ la dɔe ha a ma ha nɛ ais ɔ maa sile, nɛ nɔ́ ko be hie peemi ngɛ he. Ais ɔ ha we nɛ pu la a nɛ saa woɔ hehi nɛ ais ɔ ngɛ ɔ. Se bɔ nɛ e ngɛ silee ha a ma ha nɛ pu la a ma ná wo ɔ tɛɛ. Enɛ ɔ ma ha nɛ nyu nɛ ngɛ ais ɔ sisi maa dɔla, nɛ lɔ ɔ ma ha nɛ ais ɔ maa sile mlamlaamla. Nɔ́ ko be hie peemi ngɛ bɔ nɛ ais ɔ ngɛ silee ha a he. Ke ais ɔ tsuo sile ɔ, wo ɔ ma hyi, nɛ lɔ ɔ kɛ oslaa maa ba nihi babauu a nɔ.\nNÍHI NƐ NGƐ ZUGBA A NƆ Ɔ NGƐ PUƐE\nNihi ngɛ mɔde bɔe kaa a maa gu blɔ slɔɔtohi a nɔ konɛ a kɛ tsi zugba a nɛ ngɛ puɛe ɔ nya. Blɔ kake nɛ a fia he gɔgɔ be kɛkɛɛ ji kaa, a maa wo nihi he wami konɛ a ngɔ adebɔ níhi nɛ bɔle wa he kɛ kpe ɔ kɛ tsu ní ngɛ ni lemi mi. Mɛni je mi kɛ ba?\nAywilɛho sane ji kaa, bɔ nɛ sika sanehi ngɛ puɛe ha a, jã kɛ̃ nɛ adebɔ níhi nɛ a bɔle wɔ ɔ ngɛ puɛe, nɛ e he nɔ́ ko hí peemi. Adesahi ngɛ zugba a puɛe wawɛɛ pe bɔ nɛ zugba a nitsɛ ma nyɛ ma dla níhi nɛ puɛ ɔ. Anɛ nɔ́ ko maa hi peemi ngɛ he lo? Adebɔ he ní lelɔ ko gba mi kpoo nɛ e de ke: “Ngɛ blɔ ko nɔ ɔ, wa li nɔ́ tutuutu nɛ wa maa pee kɛ baa zugba a yi saminya.” Si fɔfɔɛ nɛ ɔ kɛ nɔ́ nɛ Baiblo ɔ de ɔ kɔ pɛpɛɛpɛ. Baiblo ɔ de ke: “Pi nɔmlɔ adesa nitsɛ he wami nya ji kaa e maa pee kikɛ nɛ ɔ, loo kikɛ nɛ ɔ.”—Yeremia 10:23.\nSe Baiblo ɔ ma nɔ mi kɛ ha wɔ kaa Mawu nɛ ji zugba a Bɔlɔ ɔ be hae nɛ adesahi nɛ puɛ zugba a kulaa. La 115:16 deɔ ke: “Zugba a lɛɛ [Mawu] ngɔ kɛ ha nimli adesahi.” Niinɛ, zugba a ji “nike ní kpakpa” nɛ je wa Tsɛ nɛ ngɛ hiɔwe ɔ ngɔ. (Yakobo 1:17) Anɛ wa maa hyɛ blɔ kaa Mawu ma ha wɔ nɔ́ ko nɛ maa hi si be bɔɔ ko pɛ lo? Dɛbi! Bɔ nɛ Mawu bɔ zugba a ha a tsɔɔ wɔ kaa e be jã pee.\nNƆ́ NƐ BƆLƆ Ɔ TO E YI MI KAA E MAA PEE\nBaiblo mi womi nɛ ji Mose kekleekle womi ɔ tsɔɔ bɔ nɛ Mawu bɔ zugba a ha a mi fitsofitso. Sisije ɔ, zugba a “be su pɔtɛɛ ko; e fɔɔ si gu. Diblii kpii ha . . . nya.” A tu “nyu” nɛ ji nɔ́ ko nɛ he hia kɛ ha wami he munyu kaa e ngɛ zugba a nɔ. (1 Mose 1:2) Mawu fa ke: “La nɛ ba.” (1 Mose 1:3) E ngɛ heii kaa jamɛ a be ɔ ji kekleekle be nɛ pu ɔ kpɛ ngɛ zugba a nɔ. Kɛkɛ nɛ Mawu pee zugba gbigbli kɛ wo. (1 Mose 1:9, 10) Ngɛ lɔ ɔ se ɔ, Mawu ha nɛ “ba kɛ tso slɔɔtoslɔɔtohi puɛ ngɛ zugba a nɔ, eko tsuaa eko kɛ e yiblii.” (1 Mose 1:12) Mawu pee níhi tsuo nɛ ma ha nɛ wami ma nyɛ maa hi zugba a nɔ. Mɛni he je nɛ Mawu pee ní nɛ ɔmɛ tsuo ɔ?\nGbalɔ Yesaya nɛ hi si blema a tu Mawu he munyu ke, “Nɔ nɛ bɔ hiɔwe kɛ zugba a, lɛ nɔ kake too ji Mawu! E bɔ je ɔ, nɛ e kɛ zugba a ma si saminya. E bɔɛ lɛ ngɔ fɔɛ si gu nɛ e pee yaka; se e pee lɛ konɛ nimli nɛ hi nɔ.” (Yesaya 45:18) E ngɛ heii kaa Mawu yi mi tomi ji kaa adesahi nɛ a hi zugba a nɔ kɛ ya neneene.\nAywilɛho sane ji kaa adesahi nyɛ we nɛ a hyɛ nike ní kpakpa nɛ je Mawu ngɔ ɔ nɔ, nɛ a ngɛ lɛ puɛe. Se kɛ̃ ɔ, Bɔlɔ ɔ yi mi tomi ɔ tsakee we. Nyumu ko nɛ hi si blema a de ke: “Mawu ɔ, pi nɔmlɔ ji lɛ nɛ e ngɔɔ nya, pi nɔmlɔ ji lɛ nɛ e tsakeɔ e yi mi tomi. Anɛ ke e de nɔ́ ko ɔ, e pee we lo?” (4 Mose 23:19) Ngɛ anɔkuale mi ɔ, Mawu be blɔ ngmɛe nɛ nihi nɛ kpata zugba a hɛ mi. E be kɛe nɛ Mawu ma kpata “nihi nɛ kpataa zugba a hɛ mi ɔ” a hɛ mi.—Kpojemi 11:18.\nZUGBA A JI WA WE KƐ YAA NENEENE\nYesu de ngɛ e Yoku ɔ nɔ Fiɛɛmi munyu nɛ nihi le ɔ mi ke: ‘A gbaa ni nɛmɛ nɛ a he jɔ, ejakaa a nine maa su zugba a nɔ.’ (Mateo 5:5) Ngɛ jamɛ a yoku ɔ nɔ fiɛɛmi ɔ nɔuu mi ɔ, Yesu tsɔɔ blɔ nɔ nɛ a maa gu kɛ baa zugba a yi nɛ e ko puɛ ɔ mi. E de e se nyɛɛli ɔmɛ nɛ a sɔle ke: “O Matsɛ yemi ɔ nɛ ba; a pee nɔ́ nɛ o suɔ ngɛ zugba a nɔ kaa bɔ nɛ a peeɔ ngɛ hiɔwe ɔ.” Niinɛ, Mawu Matsɛ Yemi ɔ aloo nɔ yemi ɔ ma ha nɛ Mawu yi mi tomi kɛ ha zugba a maa ba mi.—Mateo 6:10.\nMatsɛ Yemi ɔ maa ngɔ tsakemihi nɛ sa kadimi kɛ ba, enɛ ɔ he ɔ, Mawu de ke: “Hyɛ, i ngɛ níhi tsuo pee ehe!” (Kpojemi 21:5) Anɛ enɛ ɔ tsɔɔ kaa Mawu maa bɔ zugba ehe ko kɛ to zugba nɛ wa ngɛ nɔ nɛ ɔ nane mi lo? Dɛbi, ejakaa tɔmi ko be zugba a he. Mohu ɔ, Mawu ma kpata “nihi nɛ kpataa zugba a hɛ mi,” nɛ ji adesa nɔ yemihi nɛ ngɛ nɔ yee mwɔnɛ ɔ a hɛ mi. Mawu maa ngɔ “hiɔwe he, kɛ zugba he ɔ” kɛ to blɔ nya tomi nɛ ngɛ mwɔnɛ ɔ nane mi. Hiɔwe he ɔ nɛ ji Mawu Matsɛ Yemi ɔ, maa ye zugba he, nɛ ji nihi nɛ a peeɔ Mawu suɔmi nya ní ɔ a nɔ.—Kpojemi 21:1.\nMawu ma dla níhi nɛ adesahi puɛ ngɛ zugba a nɔ ɔ konɛ wami nɛ ya nɔ nɛ e hi zugba a nɔ. Mawu mumi ɔ wo la polɔ ɔ he wami nɛ e ngma kɛ kɔ nɔ́ nɛ Mawu maa pee ɔ he ke: “O slaa zugba a, o haa lɛ nyu, nɛ e baa ní babauu.” Hiɔmi maa nɛ ngɛ e be nya, nɛ nɔ́ nɛ pe kulaa a, Mawu maa jɔɔ zugba a nɛ e maa pee paradeiso, nɛ e maa ba ní saminya.—La 65:9-13.\nMohandas Gandhi nɛ ji jami hɛ mi nyɛɛlɔ ngɛ India be ko nɛ be ɔ, e womi ngmalɔ nɛ a tsɛɛ lɛ Pyarelal tsɔɔ kaa benɛ Mohandas Gandhi ngɛ wami mi ɔ, e de ke: “Zugba a haa adesahi tsuo ní babauu, se e ha we adesahi tsuo níhi nɛ a kɛ hɛkɔ dii se ɔ.” Adesahi a su loo ní peepee ji nɔ́ tutuutu nɛ ha nɛ zugba a ngɛ puɛe ɔ nɛ. Enɛ ɔ he ɔ, Mawu Matsɛ Yemi ɔ maa hyɛ konɛ adesahi a su nɛ tsake. Gbalɔ Yesaya gba kɛ fɔ si kaa ngɛ Matsɛ Yemi ɔ nɔ yemi ɔ sisi ɔ, “nɔ ko nɔ ko be e nyɛmi awi yee” ngɛ zugba a nɔ. (Yesaya 11:9) Ngɛ anɔkuale mi ɔ, nihi ayɔhi abɔ nɛ a je si himi slɔɔtohi a mi ɔ ngɛ Mawu mlaahi nɛ a nɔ kuɔ ɔ he ní kasee momo. A tsɔɔ mɛ kaa a suɔ Mawu kɛ a nyɛmi nɔmlɔ, a bua nɛ jɔ níhi nɛ Mawu pee ha wɔ ɔmɛ a he, a hyɛ zugba a nɔ níhi nɛ bɔle wɔ ɔ nɔ saminya, a ngɔ zugba a nɔ ní nɛ ɔmɛ kɛ tsu ní ngɛ blɔ nɛ da nɔ, nɛ a ba a je mi bɔ nɛ kɛ Bɔlɔ ɔ yi mi tomi kɛ ha adesahi kɛ zugba a kɔ. A ngɛ mɛ dlae kɛ ha paradeiso nɛ maa ba zugba a nɔ ɔ mi si himi.—Fiɛlɔ 12:13; Mateo 22:37-39; Kolose Bi 3:15.\nMawu be blɔ ngmɛe nɛ zugba nɛ ɔ nɛ e dla lɛ saminya a hɛ mi nɛ kpata kulaa\nA gbe adebɔ he munyu nɛ ngɛ Mose kekleekle womi ɔ mi ɔ nya ke: “Mawu na nɔ́ tsuaa nɔ́ nɛ e pee ɔ, nɛ a muɔ e hɛ saminya.” (1 Mose 1:31) Niinɛ, Mawu be blɔ ngmɛe nɛ zugba nɛ ɔ nɛ e dla lɛ saminya a hɛ mi nɛ kpata kulaa. Akɛnɛ wa le kaa Yehowa Mawu nɛ ji wa Bɔlɔ nɛ ngɛ suɔmi ɔ ma dla zugba nɛ ɔ hwɔɔ se he je ɔ, wa tsui nɔ ɔ wa mi. Mawu wo si ke: “Nihi nɛ peeɔ nɔ́ nɛ da a, zugba a maa pee a nɔ́ nɛ a maa hi nɔ daa.” (La 37:29) E ba mi kaa o maa piɛɛ “nihi nɛ peeɔ nɔ́ nɛ da” nɛ a maa hi zugba a nɔ kɛ ya neneene ɔ a he.\n^ kk. 3 E ngɛ Baiblo ɔ mi ngɛ Fiɛlɔ 1:4.\nAdesahi Nyɛ We Nɛ A Hyɛ Zugba a Nɔ Saminya\nKɔɔhiɔ. “Atsinyɛ jemi ko be he kaa zugba a, wo ɔ, kɛ kɔɔhiɔ mi ngɛ la dɔe . . . Kɛ je jeha 1950 kɛ ma nɛ ɔ, adesahi a ní peepee ha nɛ je ɔ mi ngɛ la dɔe.”—American Meteorological Society, 2012.\nZugba. “Ke o gba zugba a mi enyɔ ɔ, adesahi a ní peepee ha nɛ e mi fã tsake kulaa, nɛ enɛ ɔ sa tsohi kɛ lohwehi, kɛ bɔ nɛ zu ɔ haa tsohi waa, . . . kɛ kɔɔhiɔ mi tsakemi he.”—Global Change and the Earth System.\nWo. “Ke a gba wo ɔ mi lafa a, adesahi a ní peepee ha nɛ e mi 85 puɛ.”—BBC, September 2012.\nTsohi Kɛ Lohwehi. “Je mi si kpali susu kaa . . . e sa nɛ a pia adesahi ngɛ adebɔ níhi a hɛ mi nɛ ngɛ kpatae mlamlaamla a he.”—A je ngɛ science.nationalgeographic.com.\nWa Zugba Nɛ ɔ\nA bɔ wa zugba nɛ ɔ bɔ nɛ wami ma nyɛ maa hi nɔ. Kaa nɔ hyɛmi nɔ́ ɔ, ke pu tso ɔ, tsohi gblaa pu la a mi he wami, kɛ nyu ngɛ zu ɔ mi, kɛ kɔɔhiɔ nɛ jee adesahi kɛ lohwehi a mi, kɛ he wami nɛ ngɛ zu ɔ mi ɔ, nɛ enɛ ɔmɛ tsuo blaa kɛ peeɔ kɔɔhiɔ kpakpa, nɛ adesahi kɛ lohwehi náa eko nɛ a muɔ. Tso ɔmɛ hu muɔ kɔɔhiɔ nɛ jee adesahi kɛ lohwehi a mi ɔ. Kɔɔhiɔ kpakpa nɛ adesahi kɛ lohwehi náa kɛ jee tsohi a ngɔ, kɛ kɔɔhiɔ nɛ tsohi hu náa ke jee adesahi kɛ lohwehi a ngɔ ɔ ji nɔ́ ko nɛ yaa nɔ be tsuaa be, nɛ enɛ ɔ haa nɛ wami nyɛɔ nɛ e hii zugba a nɔ.\nLɔ ɔ he ɔ, e hi saminya kaa Baiblo ɔ tu Mawu he munyu ke “nile lɛ e kɛ bɔ je ɔ.” (Yeremia 10:12) Baiblo he ní lelɔ ko de ke, “a dla zugba a nɔ hehi nɛ wa ma nyɛ maa hi ɔ saminya kɛ ha adesahi.”\nMɛni Yi Mi Mawu To Ngɛ Adesahi A He?\nKe zugba a pee paradeiso ɔ, kɛ si himi ngɛ mi ɔ maa hi ha kɛɛ?